ప్రయివేటు పెట్టుబడులు పెరగాలి
- కీలక రంగాల్లో స్తబ్ధతను పారదోలండి
-  భారత్‌ 7.6% వృద్ధిని నిలుపుకోగలదు
-  'ద్వైవార్షిక' నివేదికలో ప్రపంచ బ్యాంకు
                    న్యూఢిల్లీ: ప్రస్తుత ఆర్థిక సంవత్సరంలోనూ భారత్‌ 7.6 శాతం వృద్ధి రేటును నిలుపుకొనేందుకు అవకాశాలు మెండుగా ఉన్నాయని 'ప్రపంచ బ్యాంకు' అభిప్రాయపడింది. అయితే దీనిని సాధించేందుకు ఆర్థిక వ్యవస్థకు చోదక శక్తిగా ఉంటూ స్తబ్ధుగా మారిన ప్రయివేటు పెట్టుబడులు, గ్రామీణ డిమాండ్‌ను పరుగులు పెట్టించాల్సిన అవసరం ఎంతైనా ఉందని పేర్కొంది. ఆర్థికానికి చోదక శక్తిలైన కొన్ని రంగాలలో స్తబ్ధత నెలకొన్నప్పటికీ 2015-16లో దేశ ఆర్థిక వ్యవస్థ జోరుగానే విస్తరించిందని తెలిపింది. వరుసగా రెండేండ్ల నుంచి వ్యవసాయం కరువు తరహా పరిస్థితులను ఎదుర్కొంటుండడం, గ్రామీణ వినియోగం, ప్రయివేటు పెట్టుబడులు, ఎగుమతులలో అనుకున్న స్థాయి వృద్ధి నమోదు అవలేదని పేర్కొంది. సోమవారం ప్రపంచ బ్యాంకు తన దైవార్షిక నివేదిక 'ఇండియా డెవలప్‌మెంట్‌'లో ఈ విషయాలను పేర్కొంది. 7.6 శాతం వృద్ధిని భారత ఆర్థిక వ్యవన్థ నిలుపుకొనేందుకు గాను వ్యవసాయాభివృద్ధి, గ్రామీణ డిమాండ్‌ను పెంచడం, వాణిజ్య, ప్రయివేటు పెట్టుబడులు పెంచడం వంటి పెను సవాళ్లను ఎదుర్కోవాల్సి ఉంటుందని వివరించింది. మన దేశం ఈ ఆర్థిక సంవత్సరానికి (2016-17కు ) 7.6 శాతం, 2017-18 ఆర్థిక సంవత్సరానికి 7.7 శాతం, 2018-19 ఏడాదికి 7.8 శాతం వృద్ధిని సొంతం చేసుకోవచ్చని 'ప్రపంచ బ్యాంకు' అంచనా కట్టింది. భారత్‌ దీర్ఘకాలం ఆర్థిక వృద్ధిని నిలిపుకొనేందుకు గాను.. భారత్‌లో పెట్టుబడులు పుంజుకోవాల్సిన అవసరం ఎంతైనా ఉందని ప్రపంచ బ్యాంకు భారత విభాగం కంట్రీ డైరెక్టర్‌ ఒన్నో ర్హుల్‌ వ్యాఖ్యానించారు. ఇటీవల సర్కారు రూపొందించిన 'దివాలా చట్టం' ఈ విషయంలో కొంత మేలు చేసే అవకాశం ఉన్నట్లు తెలిపింది. ఈ చట్టం అమలులోకి వస్తే భారత సంస్థల ఉత్పాదకత పెరిగేందుకు, ఉద్యోగాల కల్పనతో పాటు భారత్‌ ప్రపంచం పోటీని తట్టుకొని నిలిచే ఆర్థిక శక్తిగా ఎదిగేందుకు దోహదం చేయగలదని అభివర్ణించారు.
మీ స్నేహితులకు రికమెండ్ చెయ్యండి